AI Challenge – ulazni materijali
AI Akademija · Uvod u AI · završni projekt. Tvrtke, osobe i brojke su izmišljene i služe samo za učenje.
1. E-mail kupca
Od: Petra Marić, voditeljica nabave, Hotel Lavanda, Split
Predmet: Ponovno kašnjenje kave
Poštovani,
ovo je već treći put ovog mjeseca da vaša isporuka kasni. Zadnja je stigla tek u ponedjeljak umjesto u petak, pa smo vikend preživjeli na kavi iz trgovine. Gosti su to primijetili.
Molim objašnjenje što se događa. Smatram da nam pripada popust od 20 % na listopadske isporuke. Također trebamo vašu ponudu za sezonu 2027. – ako se ovo nastavi, razmotrit ćemo drugog dobavljača.
Lijep pozdrav,
Petra Marić
2. Interni izvještaj: isporuke Hotelu Lavanda, listopad 2026.
U listopadu je Hotelu Lavanda isporučeno 9 narudžbi ukupne vrijednosti 5.682 € (bez PDV-a).
Kasnile su 3 isporuke, ukupno 6 dana. Najdulje kašnjenje bilo je 3 dana (planirano 9. 10., isporučeno 12. 10.).
	Planirano
	Isporučeno
	Kašnjenje (dana)
	Uzrok

	9. 10. 2026.
	12. 10. 2026.
	3
	kvar pržilice

	13. 10. 2026.
	15. 10. 2026.
	2
	kvar pržilice (zaostatak)

	21. 10. 2026.
	22. 10. 2026.
	1
	prijevoznik


Uzroci: kvar pržilice od 8. do 10. listopada (dvije isporuke) i kašnjenje prijevoznika 21. listopada (jedna isporuka). Narudžbe hotela stigle su na vrijeme.
Mjere: od 1. studenoga imamo rezervnu pržilicu, a za Split je ugovoren drugi prijevoznik.
3. Izvadak iz ugovora s Hotelom Lavanda
Članak 4. Dobavljač isporučuje robu najkasnije 2 radna dana od primitka narudžbe.
Članak 7. Za svaki dan kašnjenja dulji od 2 dana kupac ima pravo na ugovornu kaznu od 2 % vrijednosti zakašnjele isporuke.
Članak 9. Cijene se usklađuju jednom godišnje, pisanim dogovorom do 1. prosinca za sljedeću godinu.
4. Nacrt odgovora kolege (napisan uz AI – provjeri ga)
„Poštovana gospođo Marić, žao nam je zbog neugodnosti. U listopadu je kasnila samo jedna isporuka. Prema ugovoru isporučujemo najkasnije 2 radna dana od narudžbe. Prema ugovoru imate pravo na 20 % popusta, koji ćemo vam odobriti. Kašnjenje je nastalo jer je vaša narudžba stigla kasno. Od 1. studenoga imamo rezervnu pržilicu. Vaš smo dobavljač od 2019. i ovo se više nikad neće dogoditi.”
Tvrdnje za provjeru:
1. „U listopadu je kasnila samo jedna isporuka.”
2. „Ugovor predviđa isporuku najkasnije 2 radna dana od narudžbe.”
3. „Hotelu pripada popust od 20 % prema ugovoru.”
4. „Kašnjenje je uzrokovao hotel jer je kasno poslao narudžbu.”
5. „Od 1. 11. imamo rezervnu pržilicu.”
6. „Vaš smo dobavljač od 2019.”
5. Natuknice direktora – što smijemo ponuditi
10 % popusta na studenu narudžbu.
Besplatna hitna dostava do kraja 2026.
Sastanak o ponudi za 2027.: utorak 3. 11. u 10 h ili četvrtak 5. 11. u 14 h.
NE nudimo: popust od 20 %, promjene cijena za 2027. prije sastanka, obećanje da se kašnjenje „nikad neće ponoviti”.




